Sâmbătă, 2 martie, au avut loc ultimele meciuri ale sezonului regulat din Liga Națională de Baschet Feminin. Etapa a 14-a din campionat s-a încheiat prin două partide programate la Cluj, respectiv la București. Ziua a debutat cu o victorie a gazdelor și s-a încheiat cu una a oaspeților.
U Cluj a încheiat în forță prima parte de campionat, cu o victorie categorică în fața penultimei clasate, scor 84-62 și are un bilanț de 7-7 înainte de play-off. Victima studentelor a fost Olimpia Brașov, care rămâne cu doar două victorii în clasament, scrie baschet.ro, cel mai accesat portal de baschet din România.
Elisabeth Pavel a fost cea mai valoroasă jucătoare a confruntării și a adunat 25 de puncte și 11 recuperări. Veronika Liubinets a urmat-o cu 24 de puncte și 12 recuperări. Pentru brașovence s-a remarcat Shalaunda Burney Robinson, cu 19 puncte și 8 recuperări.
Runda a luat sfârșit cu un succes categoric pentru CSM Târgoviște în Capitală. Oaspetele s-au impus cu 49-71, reușind să obțină astfel locul al patrulea în clasament. Acestea au un bilanț identic cu U Cluj, dar dețin avantajul rezultatelor directe.
Chantel Charles a avut 10 puncte, 5 recuperări, 4 pase decisive, 4 intercepții și 2 capace. Carla Popescu a marcat 16 puncte. Pentru gazde, Teodora Manea s-a remarcat cu un double-double: 15 puncte și 10 recuperări, informează baschet.ro.
Clasamentul final al sezonului regulat în Liga Națională de Baschet Feminin arată în felul următor:
CSM Constanța 13-1
Sepsi-SIC Sfântu Gheorghe 12-2
FCC Baschet UAV Arad 11-3
CSM Târgoviște 7-7
U Cluj 7-7
Rapid București 3-11
Olimpia Brașov 2-12
CSM Târgu Mureș 1-13
Tabloul sferturilor de finală ale LNBF arată în felul următor
CSM Constanța (1) vs. CSM Târgu Mureș (8)
Sepsi-SIC (2) vs. Olimpia Brașov (7)
FCC Baschet UAV Arad (3) vs. Rapid București (6)
CSM Târgoviște (4) vs. U Cluj (5)
Primele două tururi de play-off urmează să se dispute pe sistemul "Cel mai bun din trei", datele de disputare ale meciurilor fiind 16, 20 și 24 martie. Semifinalele încep pe 29 martie, și continuă pe 5 și 9 aprilie. Finala funcționează pe sistemul "Cel mai bun din cinci", iar meciurile sunt programate pe 14, 16, 21, 23 și 27 aprilie.